  З А П И С Н И К


Од 51-тата Седница на Советот на Општината Битола одржана на 12.03.2025 година.
	Седницата се одржа во големата сала за седници на Советот на Општина Битола и почна со работа во 11:09 часот.
На седницата присуствуваа 31 член на Советот: Габриела Илиевска-Претседател на Советот, Михајло Вангелов, Марица Тодоровска, Лидија Павловска, Марко Јосифовски, Бојан Бојкоски, Марта Ѓоргиевска, Анета Ѓоргиевска, Зоран Петковски, Ленче Илиевска, Златко Лозановски, Сашо Никовски, Јосиф Стевоски, Соња Петреска, Александар Димовски, Методија Илиевски, Петар Николовски, Кети Неделковска, Елизабета Тодоровска, Мирјана Захариевска Ралевска, Кире Климески, Елена Кромидаровска Маховска, Борче Корлевски, Жаклина Наумовска, Јадранка Павловска, Алмир Адемоски, Иван Чулакоски, Гаврил Трајковски, Горан Велевски, Мерита Исмајловска и Анастасија Трајковска.
	Конфликт на интереси по точките од дневниот ред нема никој.
На седницата присуствуваа гости од јавните средствата за информирање, претставници од општинската администрација, Стефани Димовска и Викторија Христовска и Градоначалникот, д-р Тони Коњановски.
Записникот од 50-та Седница беше ставен на гласање и усвоен (26 гласови ЗА).

Претседателката Габриела Илиевска го прочита дневниот ред со 14 точки кој беше доставен до советниците и праша дали имаат предлог за измени и дополнување на истиот.
Иван Чулаковски побара дополнителна точка на дневен ред.
1. Заклучок со кој Советот на Општина Битола бара од Владата на РСМ измена на локацијата за Регионална депонија.
	Мирјана Захариевска Ралевска 2 дополнителни точки.
1. Одлука со која се предлага на Градоначалникот на Општина Битола да го прекине Огласот бр.01/2025 за прибирање на понуди за издавање за поставување на урбана опрема.
2.  Информација до каде е исплатата на средства за земјоресот од 2022 година.

Пауза 5 минути.
          Предлог дополнителните точки ставени на гласање. 
1. Заклучок со кој Советот на Општина Битола бара од Владата на РСМ измена на локацијата за Регионална депонија, беше ставен на гласање и усвоен со 27 гласа За.
2. Одлука со која се предлага на Градоначалникот на Општина Битола да го прекине Огласот бр.01/2025 за прибирање на понуди за издавање за поставување на урбана опрема, беше ставена на гласање и усвоена со 16 гласа За.
3. Информација до каде е исплатата на средства за земјоресот од 2022 година, беше ставена на гласање и едногласно усвоена со 29 гласа За.

За работа на седницата беше предложен и едногласно (29 гласа ЗА) прифатен следниот

Д Н Е В Е Н    Р Е Д


1. [bookmark: _Hlk151122434]Квартален извештај за извршување на Буџетот на Општина Битола за четврт квартал за 2024 година.
2. Предлог – Завршна сметка на Општина Битола за 2024 година.
3. Предлог – Годишен извештај на Општина Битола за 2024 година.
4. Одлука за измена и дополнување на одлука за извршување на Буџетот на Општина Битола за 2025 година.
5. Одлука за обезбедување надзор за реконструкција на покривот на ООУ “Св.Климент Охридски” Битола.
6. Одлука за давање на простории на 4 ( четири) години во закуп без надоместок на Меѓуопштинско јавно претпријатие Пелалинк Битола.
7. Решение за давање согласност на Одлуката за утврдување на вредност на бодот за пресметување на плата на административните ( државните) службеници вработени во ЈОУДГ “Естреја Овадија Мара” Битола за 2025 година.
8. Одлука за приклучување на објектите во областа на заштита на децата како составен дел на ЈОУДГ “Мајски Цвет” Битола за 2025 година. 
9. Решение за давање согласност на Одлуката за утврдување на вредност на бодот за пресметување на плата на административните (јавни) службеници вработени во ЈОУДГ “Мајски Цвет” Битола за 2025 година. 
10. Решение за давање согласност на Одлуката за усвојување на Извештајот на комисиите за попис на основните средства – мебел на ЈОУДГ “Мајски Цвет” Битола, од сметката 903 констатиран и предложен за расход.
11. Годишен Извештај за работата за 2024 година на ОЈУ Отворен граѓански универзитет за доживотно учење “Крсте Мисирков” Битола.
12. Решение за разрешување на член во Управниот одбор на КЈП Нискоградба Битола.
13. Решение за разрешување на член во Управниот одбор на ЈОУ “Културен  Информативен Центар” Битола.
14. Решение за именување членови во Локалниот совет за волонтерство на Општина Битола.
15. Заклучок со кој Советот на Општина Битола бара да од Владата на РСМ измена на локацијата за Регионалната депонија.
16. Одлука со која се предлага на Градоначалникот на Општина Битола да го прекине Огласот бр.01/2025 за прибирање на понуди за издавање за поставување на урбана опрема.
17.Информација до каде е исплатата на средства за земјотресот од 2022 година.


		Градоначалник обраќање. Благодарам Претседателке. Почитувана Претседателка на Совет, Габриела Илиевска, почитувани советници, претставници на општинската администрација, медиуми, гости во салата, почитувани граѓани. Денес кога на дневен ред е завршната сметка на Општина Битола за 2024 година, моето обраќање сакам да го започнам со изразена благодарност до граѓаните за нивната трпеливост и разбирање, затоа што градот е навистина едно големо градилиште, таква беше состојбата во големиот дел на 2024год. така ќе биде и во оваа 2025 год. Знам дека промената на режимот на сообраќај на повеќето улици, заради градежните активности кои се одвиваат некогаш предизвикуваат нервоза кај возачите, но тоа е единствениот начин верувајте за да можеме да ги подоббриме улиците и инфраструктурата во нашиот град. Да инвестираме на локации каде повеќе од 20 години немало или не се направило нешто, да ја промениме подземната инфраструктура, да ги смениме азбесните инасталации, да изградиме нов влез во Битола, да изградиме топловод после еве една врста на застој во изминатите 7-8 години па и повеќе и секако да реализираме капитални проекти како што е противпожарната зграда, новата детска градинка во АРМ и други објекти. Уште еднаш извинување до граѓаните и благодарност за разбирањето. Со ваквата динамика нескромно можам да речам дека визијата со која започнавме да работиме пред 4 години, се реализира и промените во Битола се видливи. Секако дека невозможно е да се реализира одеднаш се, но самото тоа што реализацијата на Буџетот за 4 квартал за 2024 год. и 81,73 %, а над 80 % сме реализирале и во 2022год. и 2023год., значи постои континуитет потрвдува дека подготвеноста на проектната документација и посветеното работење на терен и на општинската администрација резултира со изградба на конкретни проекти на терен. Во делот на капиталните расходи имаме значително зголемен процент на реализација во споредба со периодот со 2018-2021 год., кога реализацијата била од 38 % до максимум 64 %, аво последниве 3 години се движи од 71,52 % до максимум 77,38% за 2024 год., и овој процент за изминатата година е 72,75 %. Пред нас се многу значајни проекти и многу нови кои наскоро ќе започнат, согласно одобрените средства од Владата за 16 -те нови проекти од кои склучени се договори за 10 проекти, 1 е во процес на евалуација, 1 е пред потпишување на договор, во постапка за јавна набавка исто 1 и 3 проекти се започнати со изведба. Годината што измина донесе позитивни вести за уште еден проект за кој се зборува повеќе од 15 години, а за кој според досегашните спроведени постапки очекуваме позитивен исход и брз почеток на реализација. Тоа е проектот за изградба на прочистителна станица и рехабилитација и надградба на канализационата мрежа во Општина Битола. За што првиот дел од постапката е завршен, а во тек е евалуација на избор за надзор на изградбата, со што конечно еден проект со проценета вредност во 2017 год. од 27.800.000,00 евра, конечно ќе ја види светлината на денот и ќе овозможи решавање на еден голем проблем во Битола. Единствениот трошок за досегашните активности кој го имаше Општина Битола за овој проект, беше сместувањето и патните трошоци за членовите на комисијата за евалуација, кои како претставници на општината потребно беше да бидат активно вклучени во постапките и со престојувалиште во Скопје. Токму затоа во тој дел на трошоци имаме и мало зголемување што е неспоредливо со важноста и големината на овој проект во кој беа вклучени и за што искрено сум им благодарен на професионалноста и посветеноста. Општина Битола во овој момент се наоѓа во добра финансиска кондиција така што на сметките има 303.246.704,00 денари. Побарувањето на општината по основ на данок на имот за правни лица изнесува 59.208.000,00 денари, а за физички лица 150.350.000,00 денари. Исто така за одбрените проекти кои ќе бидат финансирани од Владата, општината ќе добие 230.453.784,00 денари, а ќе добие и допонителни 707.000.000,00 денари од новиот повик. Износот на доспеаните фактури за Општина Битола е 50.021.612.00 денари што потврдува дека локалната самоуправа делува многу организирано и плански во овој поглед, притоа водејќи сметка за динамиката на реализација, квалитетот на извршената работа и исплатата кон изведувачите. Подговтени сме да аплицираме и на вториот јавен повик за државната финансиска помош на општината со средства од унгарскиот кредит со околу 30 проекти, кои транспарентно беа претставени пред јавноста, првпат на ваков начин и преку спроведената анкета на веб страната добивме повратен одговор и за други проекти за кои битолчани имаат потреба за реализација. Со асфалтирање на ул. “Захарија Шумљанска” во должина од 1.453 метри се реализира долгогодишното барање на граѓаните за обезбедување на соодветен пристап до “Св. Неделските гробишта”. Понатаму, накратко сакам да потсетам на она што е завршено во 2024год. и се работи на терен во моментов. Од патната инфраструктура во руралните средини ги завршивме улиците во с. Цапари во должина од 1.478 метри, во с. Горно Оризари во должина од над 2000 метри, реализиравме комплетна инфраструктура на 11 краци исто толку краци, исто толку краци во одлжина од 2303 метри во с.Долно Оризари. Го завршивме проектот за локалниот пат во с.Магарево во должина од 537 метри, а во с. Цапари ја подобривме патната инфраструктура во должина од 1278 метри. Со асфалтирање на вториот дел од улицата СТУ 1, Општина Битола го финализира проектот за изградба на коловоз на улицата СТУ 1 во АРМ четврт 1. И покрај сите проблеми со кој се соочивме при изградбата ја завршивме реконструкцијата на улиците, комплексот улици, во нас. Недопирливи. Продолжуваме со реконструкција на ул.Бурса, на долгогодишно барање на стопанствениците од овој дел на градот со што значително ќе се подобрат условите за нивно непречено секојдневно работење. Реконструкцијата се врши во должина од 2400 метри. Се реконструира дел од коловозот на ул. Илинденска на потегот од влезот до нас.Боримечка до мостот на реката Курделец, ул. Стив Наумов една од подолгите улици во градот се реконструирка во должина од 2000 метри, а проектот вклучува реконструкција водоводна, канализациона мрежа и коловоз. Да напоменам дека скоро сите улици кои ги работиме се скоро со комплетна инфраструктура. Се работи на комплетна инфраструктура на ул. Нико Фундали, а продолжуваме и со ул. Солунска. Работиме во моментов на улиците : 150- та, 170- та, 200- та, 210 – та. Со реализација на проектот изградба на коловоз, улично осветлување, водоводна и канализациона мрежа на улиците кај “Дулие”, Општина Битола се изгради соодветна инфраструктура за пристап кај трговскиот комплекс “БЛИС” а во моментов се работи на доурдеување на просторот кај кружниот тек “Дулие”.ТППЕ добива нов објект, кој е во втора фаза на изградба, планинарскиот дом Копанки е исто така во напредна фаза, како и новата детска  градинка во комплексот на АРМ, а прифатилиштето на бездомни животни Хачико е ставено во функција. Работиме на изградба на велосипедските патеки  во моментов во должина од над 5400 метри, изградивме пам трака, полигон за велосипедистите и они кои го сакаат велосипедот за авантуризам во Градскиот парк, ја завршивме изградбата на најкреативна патека на битолчани, патеката на Тумбе кафе- Смолево, а го оспособивме и новиот бајк парк Смолево како рекреативна зона за сите генерации. Ги реконструиравме спортските игралишта во ООУ “Елпида Караманди”, а во соработка со ФФМ го поставивме рефлекторското осветлување на стадионот “Петар Милошевски”. Со што го оспособивме за ноќни натпревари а во сорабока со ЈП Комуналец поставивме лед светло за целосно осветлување на теренот на помошното фудбалско игралиште Павел Шатев познато како “Ќумурно” во Битола. Со новите проекти на 11 локации во Општина Битола, ќе се подобри спортската инфарструктура и условите за спортски активности. Реализиравме инвестиции во повеќе основни и средни училишта, преку проекти и со сопствени средства, а преку проектот “Сончеви училишта” инсталирани се фотоволтачни соларни централи на училиштата : “Елпида Караманди”, “Стив Наумов”, “Коле Канински”, “Др. Трифун Пановски”, “Св.Кирил и Методиј”, “Александар Турунџев” с. Кукуречани и “Крсте Петков Мисирков” с.Бистрица. Проектот има бенефит за животната средина ќе придонесе и за заштеда на финансиски средства. Сите Вие можете да ги видите мониторите и мониторингот во самите училишта, како оди продукцијата на електрична енергија и колку училиштето може да заштеди.Со активностите од проектот ЕУ за чист воздух градот е оплемент со над 1000 садници, оваа пролет продолжуваме понатаму. Во делот на обезбедувањето на дигитални услуги ставен е во функција модулот за електронска проверка и плаќање на даночните обврски кон општината како и ГИС платформата која служи за управување со урбанистичко- планската документација и други просторни инфраструктурни податоци, која ја унапредува ефикасноста и точноста на работата во општината и комуналните претпријатија кои се во нејзина надлежност. Ја зајакнува комуникацијата со другите претпријатија, бизнис секторот и граѓаните, а овозможува исполнување на законските можности. Го дигитализиравме внатрешното работење во општинската администрација преку ДМС системот кој планираме да го отвориме и за граѓаните како би можеле своите барања да ги доставуваат во општинската администрација електронски без да доаѓаат во општината. Изготвен е модул за електронски субвенции и очекувам јавните повици за субвенции кои ќе следат да се спроведат комплетно и успешно електронски. Наскоро ќе биде промовирана, заедно ќе ја промовираме и алатката “BITOLA CITY BUS” која е изработена од страна на РОТАРИ КЛУБ од Битола како веб и мобилна апликација со што граѓаните ќе имаат информации, веќе ги имаат во тест период за сите автобуски линии и движењето на автобусите во реално време.Тоа ќе можат да го следат на своите мобилни апарати. Ова е еден од начините да се стимулира користењето на јавниот превоз. Отвореноста и транспарентноста на општината ја потврдивме и преку буџетските форуми и форумите на заедниците во процесот на праведна транзиција. Во интерес на времето нема да навлегувам во деталите од програмите за социјална заштита, еднакви можности, култура, туризам итн. Извештаите за истите ќе бидат претставени пред Вас како и до сега на седницата по усвојување на завршната сметка, но Ве  уверувам дека и тие се максимално реализирани. И оваа година подготвени се проекти и се заедничка заслуга. Ви Благодарам. И се извинувам во моментот ќе морам да ја напуштам седницата одамна имаме договорена средба со Министерот за спорт, Борко Ристевски.                                        

					1.
Известителот на Комисија за финансии и буџет, Марица Тодоровска, го поднесе следниот извештај по разгледување на материјалите по точките 1, 2, 3, 4, 5, 6, 7, 9 и 10 од дневниот ред и дискусиите, Комисијата за точките 1,2 и  3 гласаше со 2 гласа За и 3 гласа Воздржани, за точките 4, 5, 6, 7, 9 и 10 гласаше со 3 гласа За.
	Бојан Бојкоски збор. Во кварталниот извештај и во завршната сметка се наведени бројки и факти кои се аргументирани и за кои и боговите молчат. Завршната сметка на Општина Битола е со реализација од 81,73 %. Ги спомена капиталните расходи на Општина Битола со 77 % со назначување дека се за подобрување на локалната инфраструктура. За сите тези и прашања колку пари има општината или каде се истите насочени се јасно наведени во Годишниот извештај на општината. Покрај сите реализирани проекти на сметката на Општина Битола има близу 5.000.000,00 евра. Во текот на своето излагање правеше компарација за време владеењето со локалната самоупрва на СДСМ. Финансиската состојба на Општина Битола е сигурна и граѓаните немаат потреба да бидат загрижени. ВМРО и коалицијата ќе ја поддржи завршната сметка.
 	Борче Корлевски збор. Започна со табеларен приказ на  биланс на приходи и расходи. Данок на доход вели планирани 77 милиони остварени 82 или тоа е 102.5 % по дефиницијата на Амди Бајрам. Данок на имот 158.209.000,00 планирани а  реализирани плус 50.000.000,00. По укажувањето на бројот на жители и недвижен имот по последниот попис и по дописот доставен од општинската администрација Корлевски ги запраша од каде најдоа плус имот и жители или пак е некоја аритметичка грешка?! Следователно даде конастатација дека Општина Битола од предвидените наплатила плус за 150 % за кои тврди дека е и заостанат данок на имот од претходни години а овде на секоја седница се кажува друго?! Го спомена прашањето кое го поставил на Комисија за финасии и буџет : Уште колку треба да наплати Општина Битола и за кое се уште нема одговор. Исто така побарал колку е точниот износ на буџетската сметка на Општина Битола за кое исто така се пожали дека се уште нема одговор. Исто како и Бојкоски така и Корлевски направи споредба и калкулираше со финансии кои ги оставила на сметката на општината а за кои сега ВМРО ги има потрошено без да има аргументи каде и како. Исто запраша како може да биде капитален приход од легализација на бесправно изградени обејкти?! Во продолжение Корлевски набројуваше проекти кои што не се завршени а се наведени како реализирани а средствата за таа намена се веќе потрошени.
	Бојан Бојкоски реплика. Репликата ја започна со разликата на средствата кои беа на почетокот на превземањето на локалната самоправа и сегашната состојба. Разликата која цело време ја потенцира СДСМ за каде се тие средства, поточно како се искористени ги набројуваше ставка по ставка. И накратко рече дека финансиите се инвестирани а не се залудно потрошени. А во однос на тоа дека приходите се со поголем % до планираното наведе неколку ставки кои го придонесуваат тоа како : електронската наплата и интензива наплата на данок на имот, издадени дозволи за градба, пораст на проценка на општинскиот имот, проценка на имоти  и други. Економскиот развој го поентираше со висока реализација и напомена дека објектот за ТППЕ  е во прва фаза и нема потреба од извртување на факти. За тоа како се грижи општината говорат бројките така ја заврши репликата Бојкоски.
	Борче Корлевски реплика. За касарната не треба да дебатираме зошто  таму се виде што направивте се распродадовте и тоа за 1 евро од метар квадратен. А со капитална инвестиција во која ја вреднувате вредноста на имотот на општината тешко на партијата која ја претставувате. А да за поскапувањето да не говориме зошто јасно како пластично го постигнавте тоа. А во однос на инфрастртуктурата да не разговараме дека целата во АРМ ја направи СДСМ кога  раководеше со локалната самоуправа. За електронскиот систем да не  зборувам дека толку развиен затоа по јавните повици овде во општина имаше турканици а не да аплицираат електронски, зошто да 21 век сме. Аплицирате со проекти кои се смешни за разлика од другите градови кои аплицираат со проекти со визија. Заклучок работите кај што има пари за трошење а не кај што треба, зошто залудно ги прашувавте граѓаните на јавни анкети и буџетски форуми - заврши Корлевски со репликата.
	Бојан Бојкоски реплика. Го  демантираше Корлевски побивајќи дел по дел, а лично му се обрати велејќи му дека ако има индиции за прекршок на Закон слободно да се обрати во надлежните институции. Сето тоа го искажувате за да се манипулира со граѓаните а со тоа да се прикрие фактот што СДСМ немаше државна стратегија кога раководеше со централата власт. Немаше СДСМ почнати проекти, за разлика од сега кога ВМРО планиски работи, па ете АД СИЗ дури почнува да гради и државни станбени единици. Се зафаќате за проектите и знам на што алудирате како на пример за катна гаража а не сакате да признаете дека Вие ги поддржувавте кај ЈАТ да не се гради катна гаража. Сам на себе сте контрадикторен.
	Борче Корлески реплика. Да не се дефокусираме од темата која е завршна сметка, а кога веќе ги споменавте ЈАТ ајде реализирајте зошто таму по ДУП  е катна гаража. Нема индиции, дело има. Зборуваме за завршна сметка на Општина Битола, на што ги потрошивте парите?! После 4 години  владеење немате да се пофалите со ние еден капитален објект. 
	Бојан Бојкоски реплика. Не точно дека не се слушаат идеите на граѓаните по однос на форумските сесии - рече Бојкоски. Во продолжение наброи од проектите кои се реализираат или се вметнати во идни програми за реализација. И приоритети на оваа локална власт се игралиштата и обејктите во основните и средните училишта за кои дел веќе проект донациите се поминати на изминатите седници.  
	Борче Корлевски реплика. Колега убаво кажавте донации. Каде се трошат парите од општината?! Ние сега говориме за Општина Битола не за донации. 
	Бојан Бојкоски реплика. Колегата делумно ја говори вистината како што му одговара него, а со тоа сака да ги замајува граѓаните. Дел од спортските игралишта кои се направени се со дел од донација а остатокот со средства од општината. Во продолжение наброја проекти кои веќе се започнати со средства кои се само од Општина Битола.
	Елизабета Тодоровска збор. Даде мал осврт од нејзино гледиште за завршната сметка за 2024 година и за кварталниот извештај. Од материјалите кои се доставени може да се констатира историски успешна реализација кои може да се рече дека има надминато 80 % реализација. Продлжи со читање на дел од буџетот и извршување на буџетот и потенцираше дека 2 ставки се повторуваат. Едно од тие конта е 463, трансфер до невладини организации и конто 482 конто на капитални расходи. Кај овие конта постојано има зголемувања со ребалансот кој според неа се катастрофални одлуки. 
	Марица Тодоровска збор. Марица рече дека ќе земе збор за извршувањето на буџетот. Планирани приходи и расходи од 2022 година до сега е над 80 %, што е добар показател за успешност во работењето. Наброја инфрастркурни проекти кои се сработени или се работат на истите. Исто така наброја и неколку капитални проекти на објекти кои се започнати како : новата детска градинка во АРМ, новата ТППЕ зграда исто така АРМ, прифатилиштето Хачико, голем број на паркинг зони и многу други се најдоа во набројувањето. Општина Битола ја нарече лидер во транспарентност и се надева на гласање на завршната сметка.
	Марко Јосифовски збор. Годишниот извештај на Општина Битола кој по сите добиени материјали и увидот на терен може слободно да се заклучи дека 2024 година е успешна со многу капитални објекти. Исто така реализирани се повеќе проекти за животна средина. Во 2024 година Општина Битола инвестираше во нови капацитети за водоснабдување и тоа не треба да се занемари.
	Златко Лозановски збор. Завршната сметка на Општина Битола еден од најзначајните финансиски документи кој што ја рефлектира целокупната реализација од планираните приходи и расходи во текот на 2024 година. Оваа завршна сметка претставува една реална слика и веродостоен приказ за фискалната дисциплина капацитетите за наплата на приходи и ефикасноста во трошењето на јавните средства за реализација на проектите кои што се од општ интерес. Оваа завршна сметка е доказ дека општината има стабилно финансиско работење. Исто така поддржани се бројни културни и спортски манифестации, како и реконструкција на спортски објекти. Во делот на заштита на животна средина се работеше на проекти за енергетска ефикасност. Програмата за социјални бенифиции беше реализирана 99,83%, а финансиската помош за социјално загрозени граѓани беше распределена праведно според критериумите утрдени од Советот на општината. Општина Битола работи посветено и транспарентно во корист на граѓаните.
	Лидија Павловска збор. Општина Битола во изминатите години континуирано се грижи за потребите на децата, а за тоа се доказ изградба на детски градинки и адаптациони простории. Следува реконструкција на 9 училишни спортски игралишта и изградба на 3 спортски сали. Зголемена е енергестската ефикасност и загадувањето со поставување на фотоволтаици т.е преку проектите енерегество ефикасни училишта. 
	Анета Ѓоргиевска збор. Општина Битола преку својата програма за социјална заштита интегрира политики кои ги подобруваат условите за сите ранливи категории на граѓани на територијата на Општина Битола. Со системски пристап Општина Битола се обидува да одржлив систем на социјална заштита кој ефективно одговара на потребите на нашите граѓани. Во 2024 година оваа програма има реализација од високи 93 %.
	Марта Ѓоргиевска збор. Општина Битола во изминатиот период реализира различни и значајни проекти во различни сектори а показател за тоа е вкупното извршување на буџетот од 81,73 %. Тоа е силен показател за одговорно управување со јавните средства. Општина Битола постигна значителен напредок во изградба на улици и комунална инфраструктура. Со ова се покажува сека Општина Битола се заложува за современа и функционала средина.
	Петар Николовски збор. Владеачката ВМРО се однесува како да има мандат од 8 години а не како да се 4 години. Можеби пред бројките и боговите молчат но треба да им биде јасно дека граѓаните не молчат. Можеби бројките изгледаат фантастично но треба да се знае дека бројките ги фингирате. Битолчани се жртви на манипулации и лажни предизборни ветувања. Во продолжение набројување дел од тие неисполнети ветувања. Ова изгледа фантастично само на харитија а реланиот живот на битолчани не е подобрен – заврши Николовски.
	Соња Петреска збор. Во согласност со законите и регулативите Општина Битола е одговорна а обезбедување на социјална, здравствена и детска заштита. Социјалната политика на Општина Битола е насочена кон надминување на животните ризици и постигнување на благосотојбата на лицата од ранливте категории.
	Ленче Илиевска збор. Општината има стабилна финансиска состојба. Во 2024 година општината се заложуваше за квалитетно образование на учениците. Реализирани се голем број проект за да се потврди тоа. Го повтори проектот “Сончеви училишта”, со фотоволтаиците и енергетско ефикасните училишта.
	Бојан Бојкоски збор. Очигледно со сработеното на СДСМ им се виде дека ВМРО е 8 години на власт. Во однос на дигитализацијата 5 услуги се дигитализирани : DMS, GIS систем, зелен катастар и даноци. Завршната сметка е официјален документ тука нема лажење а за тоа колку средства има во моментот Општина Битола на сметка има на страна број 19 од Годишниот извештај. Очекувам да дебатираме повеќе, но очигледно бројките се неприкосновени.
	Петар Николовски реплика. Ги читаше материјалите стигнати до општинската администрација во врска со средствата со кои располага општината и нагласи дека колегите од ВМРО повторно манипулираат. Го спомена порталот Вистономер, кој се занимава со истражување на вистината. Покажа прилог од порталот кој имаше постирано за Градоначалникот, д-р Тони Коњановски, во кој граѓаните сами кажуваат дека од ветеното ништо не е исполнето. Ги поздрави сегашните спроведени дигитални алатки, но не можат со тоа да се замајуваат граѓаните. Бројките се на хартија, а животот во реалноста на битолчани воопшто не е подобрен.  
	Бојан Бојкоски реплика. Колегата читаше стари вести, затоа што дигитализацијата е подоцна воведена. Напорно дел од проектите се реализирани и уште продолжуваме за разлика од СДСМ кој 7 години беше централна власт и ништо не превзема а не пак да направи.
Пауза до 15: 30 часот.
		Квартален извештај за извршување на Буџетот на Општина Битола за четврт квартал за 2024 година, беше ставен на гласање и усвоен со 18 гласа За, 10 гласа Против и 3 гласа Воздржани. 
	
	
		                                                   2.
	Предлог – Завршна сметка на Општина Битола за 2024 година, беше ставен на гласање и усвоен со 18 гласа За, 10 гласа Против и 3 гласа Воздржани.
                 			          3.
Предлог – Годишен извештај на Општина Битола за 2024 година, беше ставен на гласање и усвоен со 18 гласа За, 10 гласа Против и 3 гласа Воздржани. 

					4.
Одлука за иземена и дополнување на одлука за извршување на Буџетот на Општина Битола за 2024 година, беше ставена на гласање и усвоена едногласно со 31 глас За. 

					5.
Одлука за обезбедување надзор за реконструкција на покривот на ООУ “Св. Климент Охридски” Битола, беше ставена на гласање и усвоена едногласно со 31 глас За.
		
					6.
	    Одлука за давање на простории на 4 ( четири) години во закуп без надоместок на Меѓуопштинското јавно претпријатие ПЕЛАЛИНК Битола, беше ставена на гласање и усвоена едногласно со 31 глас За.

					7.
	   Решение за давање согласност на Одлуката за утврдување на вредност на бодот за пресметување на плата на административните (државните) службеници вработени во ЈОУДГ “Естреја Овадија Мара” Битола за 2025 година, беше ставено на гласање и усвоено едногласно со 31 глас За.

	
						8.
Претседател и известител на Комисја за јавни дејности, Марица Тодоровска, го поднесе следниот извештај по разгледување на материјалите по точките 8 и 11 од дневниот ред и дискусиите, Комисијата за точката 8  гласаше со 2 гласа За и 1 глас Воздржан, за точката 11 гласаше со 3 гласа За.


	Одлука за приклучување на објектите од областа на заштита на децата како составен дел на ЈОУДГ “Мајски Цвет” Битола, беше ставена на гласање и усвоена со 21 глас За и 10 гласа Против.
   

						9.
	  Решение за давање согласност на Одлуката за утврдување на вредност на бодот за пресметување на плата на административните ( јавни) службеници вработени во ЈОУДГ “Мајски Цвет” Битола за 2025 година, беше ставено на гласање и усвоено едногласно со 31 глас За.

					10.
	Решение за давање согласност на Одлуката за утврдување на Извештајот на комисии за попис на основните средства – мебел на ЈОУДГ “Мајски Цвет” Битола, од сметка 903 констатиран и предложен за расход, беше ставено на гласање и едногласно усвоено со 31 глас За. 

					11.
Годишен Извештај за работата за 2024 година на ОЈУ Отворен граѓански универзитет за доживотно учење “Крсте Мисирков” Битола, беше ставен на гласање и едногласно усвоен со 31 глас За.

					12.
	     Претседател и известител на Комисија за мандатни прашања, избори и именувања, Борче Корлевски, го поднесе следниот извештај по разгледување на материјалите по точките 12,13 и 14 од дневниот ред. Решение за разрешување на член во Управниот Одбор на КЈП Нискоградба, се разрешува Горан Ѓорѓиевски заради конфликт на интереси. 
Решение за разрешување на член во Управниот Одбор на ЈОУ “Културен информативен центар” – Битола, се разрешува Марија Шамоска - Буџаковски заради конфликт на интереси.
Решение за именување на членови во Локалниот совет за волонтерство на Општина Битола, по разгледаните апликации, одбрани се следните :
· Златко Талевски - МКЦ
· Ивана Атанасовска – Мрежа за Младинско Зајакнување и Здравје, Битола
· Наталија Стојковска – општинска администрација, О. Битола
· Мартин Мојановски – Здружение за одржлив развој СФЕРА ИНТЕРНЕШНАЛ – Битола
· Стефан Котевски – Креативен центар за млади луѓе
· Жарко Нацевски – Здружение за култура, туризам и економски развој
· Филип Етмишовски – Здружение за култура и уметност “Бабец театар”
· Наташа Даркова – Младинска асоцијација ИМКА
· Александар Јаневски – “Здуржение на Македонците од Егејскиот дел на Македонија - Битола” 

 Комисијата за точките 12, 13 и 14 гласаше со 5 гласа За. 

		Решение за разрешување на член во Управниот одбор на КЈП Нискоградба Битола, беше ставено на гласање и едногласно усвоено со 31 глас За.
					13.
Решение за разрешуавање на член во Управниот одбор на ЈОУ “Културен Информативен Центар” Битола, беше ставено на гласање и едногласно усвоено со 31 глас За.
               
                                                   14. 
Решение за именување членови во Локалниот совет за волонтерство на Општина Битола, беше ставено на гласање и едногласно усвоено со 31 глас За.
	                                                        15.
		Горан Велевски збор. Го поздравувам Заклучокот до Владата за преместување на друга локација на регионалната депонија за управување со отпад. Се надевам дека ќе имаат слух. Ја прозивам целата пратеничка група од Битола која знае да носи вакви одлуки, со која Советот го носат пред свршен чин. А тоа се : Пеце Милевски, Олга Лозановска, Силвана Ангелевска, Бисера Костадинова – Стојчевска и Весна Бендевска. Овие лица доаѓаат од Битола и трееба да бидат на браникот за заштита на битолчани од се, а најмногу од загадување. Ќе ја почекаме Владата а се до тогаш ќе почекаме, иако не очекувам позитивен одговор од Владата а до тогаш ќе ги охрабрам битолчани т.е. ЛЕВИЦА ќе даде поддршка на протестот против регионална депонија додека проектот не биде јавно презентиран. 
		Заклучок со кој Совет на Општина Битола бара од Влада на РСМ измена на локацијата за Регионалната депонија, беше ставен на гласање и едногласно усвоен со 30 гласа За.

                                                 16. 
Мирјана З. Ралевска збор. До сега се донесени 18 измени во Програмата за урбана опрема, а за овој повик нема такво нешто. Прашањето е на што основа се распиша овој повик?! Ако не се предвидени тие микролокации со измените кој му даде на овој сектор таква можност?
Бојан Бојкоски збор. Појаснуваше за измените во Програмата за урбана опрема и да делот со микролокации. Во однос со цените со поставување на урбана опрема дека се со тарифа која се уредува со Законот за комунална такса.
Мирјана З. Ралевска реплика. За ова конкретно нема измена во делот на урбана програма. А во однос на сумата спорното е што треба да извршат уплата за 7 месеци однапред.
Бојан Бојкоски реплика. Со ова ги заштитуваме нашите сограѓани, со која ќе си имаат нивна локација закупена. И намерата на општинската администрација беше добронамерна и искрена.
Мирјана З. Ралевска реплика. Во која измена се наведени измените за овие микролокации? Затоа што нив ги нема во основната програма?
Анастасија Трајковска збор. Како издаваме нешто што не е предвидено по Програмата?! Тоа е она што е клучно во овој момент. Во Програмата за урбана опрема предметните места и микролокации не се дефинирани и не се усвоени од страна на Советот. Врз база на што е распишан огласот? Јас не можам да најдам одобрување за постоење на такви микролокации.
Борче Корлевски збор. Колегата ни кажува дека луѓето што работат на тоа дека се стручњаци а микролокациите се исцртани на патека за слепи лица. Ревидирајте, направете како што треба, а не на тактилни патеки за слепи лица.

Одлука со која се предлага на Градоначалникот на Општина Битола да го прекине Огласот бр.01/2025 за прибрање на понуди за издавање за поставување на урбана опрема, беше ставена на гласање и усвоена со 18 гласа За. (ВМРО никако не гласаше).

                                                 17. 
[bookmark: _Hlk191020773]Информација до каде е исплатата на средства за земјотресот од 2022 година, беше ставена на гласање и едногласно усвоена со 30 гласа За.

                                                     


Седницата заврши во 16:43 часот.
Седницата се снимаше на аудио касети и по нив се водат забелешки.
Седницата ја обработи Васка Арсовска - Цветаноски.


Бр.09-28/2                                                                           ПРЕТСЕДАТЕЛ
12.03.2025год.                                                      на Советот на Општина Битола
 Б и т о л а                                                                        Габриела Илиевска            

